NAKON kukavičkog napada talibanskih terorista u Afganistanu, poginuo je mladi hrvatski vojnik Josip Briški. Komentari njegova stradanja nevjerojatni su i odvratni. Pokojni Briški je bio častan vojnik, na časnoj misiji borbe protiv jednog od najvećeg zla današnjice. Krajnje je nisko pljuvati po njemu i pisati da si je sam kriv. Zašto su vam vatrogasci poginuli na Kornatu heroji, a mladog vojnika nazivate plaćenikom?

Što je tamo radio?

Dakle, prva teza kaže, što naši dečki tamo uopće rade i zašto se bore protiv afganistanskog naroda u njihovoj zemlji, za američke i NATO interese?

Ovako, drage dame i gospodo:

Prvo, osnovni i glavni razlog toga "zakaj naši dečki ideju tamo" je novac. Ljudi idu zaraditi za kruh svojoj obitelji. Osobno znam nekoliko ljudi koji su u Afganistanu bili po 9-10 puta.

Jesu li zato plaćenici? Ubojice? Psi rata? Ne, nisu.

Mi smo članica NATO saveza i hvala Bogu da jesmo, jer da smo bili 1990. članica NATO saveza, ne bi nam se dogodilo što nam se dogodilo.

No, na stranu to. Imam za vas neke druge novosti.

Boriti se protiv iskonskog zla je vama nečasno?

Znate li protiv koga se NATO bori u Afganistanu?

Ne protiv afganistanskog naroda, nego protiv talibana.

Talibani, u 21. stoljeću, režu ženama klitorise, kolju obredno nevjernike i loše vjernike, ubijaju civile žene i djecu, miniraju tisućljetne spomenike i sve to bi radili i vama, vašoj djeci i vašim mamama i ženama, samo da dođu u priliku.

A po onima koji se nikad i nigdje "ne bi šteli mešat", davno bi u tu priliku već i došli.

Pokojni Josip je bio na zadacima osiguranja naše misije u Afganistanu, kojoj je glavni zadatak obuka afganistanskih snaga koje se bore protiv tog iskonskog zla.

I to je nekima od vas nečasno?

Zatim, posao profesionalnog vojnika nosi rizik ranjavanja, zarobljavanja, invaliditeta i smrti i to je samo po sebi jasno. Ljudi koji rade taj posao svjesno pristaju na te rizike, kao što na slične rizike svakodnevno pristaju tisuće policajaca, vatrogasaca itd...

Tekst se nastavlja ispod oglasa

No, zar to znači da treba likovati i veseliti se nečijoj smrti?

Pišete li tako kad pogine policajac ili vatrogasac, "što mu je to trebalo" i "što je tamo radio uopće"?

Sjećate li se kornatske tragedije?

E, vidite: upravo TO je primjer u kojem su ljudi poginuli bez veze, na mjestu na kojem nikad i nikako nisu smjeli biti.

No, naravno da zbog toga nisu oni krivi jer su radili svoj posao, časno i pošteno, slušajući zapovjedi.

I zato ih i danas slavimo kao kornatske heroje i poštujemo njihovu besmislenu žrtvu.

A po mladom čovjeku ćemo pljuvati jer je služio u "interesu SAD-a i NATO-a"?!?

A koji su to točno VAŠI interesi?

Ne talasati i gledati svoja posla?

Briški je bio častan vojnik na časnoj misiji

Pokojni Briški je bio častan vojnik, na časnoj misiji borbe protiv jednog od najvećeg zla današnjice.

I da, uopće nije floskula reći da se i Hrvatska brani u Afganistanu, kao što se branila i u borbi protiv ISIS-a i kalifata.

Jer svi ti, budu li u prilici, posjetit će vas u vašim domovima i pokazati vam djelom što i kako misle o vama.

Možemo raspravljati o politici i svemu ostalome, ali krajnje je nisko i odvratno časnu smrt i žrtvu mladog čovjeka koristiti na takav način.

Počivao u miru, Josipe.